81. ΑΠΟΦΑΣΙΣ ΥΠΟΥΡΓΟΥ ΕΜΠΟΡΙΟΥ Αριθ. Κ4/1069 της 12/31 Ιαν. 1978  (ΦΕΚ Β' 71) Περί καθορισμού του τύπου του ειδικού εγγράφου συνοριακής ασφαλίσεως, που προβλέπεται από το άρθρ. 34 του Νόμ. 489/1976. Έχοντας υπόψη: Τις διατάξεις του άρθρου 34 του Νόμου 469/1976 «περί υποχρεωτικής ασφαλίσεως της εξ ατυχημάτων αυτοκινήτων αστικής ευθύνης, αποφασίζουμε: 1.Καθορίζουμε το από το επικουρικό Κεφάλαιο εκδιδόμενο ειδικό έγγραφο συνοριακής ασφαλίσεως, δυνάμει του οποίου θα καλύπτονται ασφαλιστικώς κατά τις διατάξεις των άρθρων 33 έως 35 του Ν. 489/1976 τα αυτοκίνητα οχήματα που εισέρχονται στην Ελλάδα και δια τα οποία δεν θα υπάρχει ασφαλιστική κάλυψη, σύμφωνα με τις διατάξεις του ανωτέρου Νόμου ή δεν θα είναι εφοδιασμένα με δελτίο διεθνούς ασφαλίσεως (πράσινη κάρτα) να περιλαμβάνει τα ακόλουθα στοιχεία: Την επωνυμία και τη διεύθυνση των Γραφείων του Επικουρικού Κεφαλαίου. Τον αύξοντα αριθμό του εγγράφου συνοριακής ασφαλίσεως. Το συνοριακό σταθμό εισόδου του οχήματος. Το ονοματεπώνυμο ή την επωνυμία του κυρίου ή κατόχου του οχήματος. Τον αριθμόν κυκλοφορίας, το εργοστάσιο κατασκευής, τον τύπο και τη χρήση του οχήματος. Τη χρονική διάρκεια, ασφαλίσεως, που δε μπορεί να είναι μικρότερη από 15 και μεγαλύτερη από 30 ημέρες. Τα ασφάλιστρα που αναλογούν στη χρονική διάρκεια ασφαλίσεως για την κάλυψη της έναντι τρίτων αστικής ευθύνης, (περιλαμβανομένων και των επιβαινόντων του οχήματος), και τα οποία αντιστοιχούν στα ελάχιστα για την κατηγορία του οχήματος ασφαλιστικά ποσά, όπως τα ποσά αυτά καθορίζονται κάθε φορά με απόφαση του Υπουργού Εμπορίου, σύμφωνα με τις διατάξεις του άρθρου 6 παρ. 4 του Ν. 489/1976. Την ημερομηνία εκδόσεως του εγγράφου συνοριακής ασφαλίσεως, τη σφραγίδα του Επικουρικού Κεφαλαίου, και την υπογραφή του εξουσιοδοτημένου αντιπροσώπου του. 2.Ο αντιπρόεδρος του Επικουρικού Κεφαλαίου υποχρεώνεται να χορηγεί μαζί με το ειδικό έγγραφο συνοριακής ασφαλίσεως και τη βεβαίωση ασφαλίσεως που προβλέπεται από το άρθρο 5 παρ. 2 του Ν. 489/76, καθώς και το ειδικό σήμα που επικολλάται σε εμφανές μέρος του ασφαλισμένου οχήματος. Η απόφαση αυτή να δημοσιευθεί στην Εφημερίδα της Κυβερνήσεως. 